mteb/NusaParagraphTopicClassification huggingface dataset:
Kalau di kaji baliak subana e urang ndak mendukung bana dan kalau dapek ndak nio pacaran do, soal e pacaran tu di dilarang dalam agama islam dan itu agama den. Tapi ndak bohong den alah pernah pacaran dan ndak sakali se do. Alah ado sekitaran limo mantan urang tapi yang emang urang akui bana ado 3 salabiah e ndak urang akui do. Baa kok ndak mengakui e karna emang maleh se dan banci samo duo urang tu. kadang den nio ndak pacaran do tapis usah nahan e, den nio lo kadang urang yang bisa den ajak carito, urang yang bisa di ajak bagarah dan bahas banyak hal.
Katiko ado wakatu luang, biasonyo den manyempatan diri untuak bamain bulutangkis jo kawan den di salah ciek lapangan bulutangkis di Bukittinggi. Lapangan tampek mainnyo indak tantu, baganti-ganti tagantuang nan kosong di hari itu. Kadang den bamain hanyo baduo sajo kadang ado kawan lain nan nio ikuik main. tapi labiah acok baduo sajo. Lapangan Bulutangkis di Bukittinggi haragonyo cukuik tajangkau, sakitar 25rb - 35rb per sesi. Ciek sesi itu biasonyo ado 4 jam. Ampia satiok lapangan di Bukittinggi itu mambalakuan dilarang mambali suttlecock dari lua. Jadi harus mambali suttlecock nan alah disadioan oleh pangalola lapangan. Acoknyo aden bamain sasudah pulang karajo, pado malam hari dari jam 19.00 - 23.00 WIB.
Olahraga nan rancak untuak fisik jo raso kompetitif bisa ditanaman katiko masih ketek. Urang nan jarang olahraga biasonyo indak talalu pacayo diri ka diri surang atau indak suka bakaringek samo sakali. Sangek disayangan kalau dari ketek indak suko olahraga dan hanyo suko bamain jo manonton tipi atau hp. Ajak anak untuak mangikuik an kagiatan lua nan mamanciang raso penasaran dan awak bisa mambimbiang anak sadariketek untuak maagiah informasi tantang olahraga jo caro nan mnayangkan sahinggo anak indak capek bosan. Dimulai dari maajak anak macaliak babagai pertandingan olahraga, indak harus datang langsung, contohnyo bisa dari tonton pertandingan nan ado di tipi atau media yang lainnyo. Labiah elok maagiah informasi samanjak dini dibandiang beko di akhir indak tartarik jo olahraga.
Di sakolah ado juo ekskul Pencak Silat, ekskul iko sabananyo tamasuak juo ka kalompok olahraga. Kareno gerakan-gerakan silek alah mambantuak awak kayak samo se jo baolahraga. Pancek silek marupoka kebudayoan tradisional Indonesia yang dimaksud adolah seni bela diri. Pencak silek takanal juo di lua nagari dan acok dijadian pertandingan dalam olahraga. Manuruik ambo memang pencak silek ko bisa masuak juo ka bidang olahraga jadi ambo tamasuak yang satuju. Kareno dari sisi sajarah olahraga pencak silek ko hampia mirip jo olahraga ranang. Ado sikap kudo-kudo yang bisa mampakuek kaki awak, gerakan tangan dan lain-lainyo yang punyo banyak manfaat juo untuak kasihaik an awak bantuak sadang baolahraga.
Sebagai seorang wirausaha samangaik awak minimal harus selalu stabil. Ndak buliah turun-turun karano akan bapangaruah jo usaho nan awak jalankan. Seorang wirausaha tu babeda jo urang nan karajo di kantua swasta, apolai PNS. Kalau PNS ndak bakarajo pun nyo hari tu gaji nan ditarimo akan samo. Ibarat kata kalau seorang wirausaha nan manggaleh tanpa ado karyawan, kalau nyo ndak manggaleh mako ndak akan ado pemasukan. Samakin rajin bausaho efeknyo akan samakin banyak pemasukan. Mako dari itu, seorang wirausaha pun harus bisa mamanfaatkan waktu samaksimal mungkin. Pokoknyo seorang wirausaha tu harus mamacik prinsip basonyo waktu tu adolah kepeang, sahinggo nyo akan maraso rugi kalau ndak bisa mamanfaatkan waktu dengan semaksimal mungkin.
"Sayua.. sayua..", suaro tukang sayua nan tiok pagi bakaliliang di sakita rumah ambo. Pagi ko rami ibu-ibu bakumpua dakek garobak tukang sayua. Alah jadi rutinitas ibu-ibu pagi-pagi balanjo sayua jo ikan nan dijua dek tukang sayua. Amak ambo pun ikuik mambali sayua di sinan. Tukang sayua ko sangaik mambantu ibu-ibu nan ndak bisa pai ka pasar atau ibu-ibu nan rumah nyo jauah dari pasar. Sayua nan dijua pun langkok. Kadang amak ambo minta dibalian sayua atau ikan tatantu di pasar untuak bisuaknyo. Tukang sayua ko pasti mambalian sasuai nan ibu-ibu mintak. Jadi alangkah sanangnyo hati ibu-ibu ndak paralu latiah-latiah balanjo ka pasa.
Jikok dulu Handphone digunoan untuak alat komunikasi sajo, kini handphone ko bisa manjadi sarana hiburan, sarana  infromasi dan lainnyo. Handphone partamo kali disobok an dek Martin Cooper nan manjadi karyawan dari Motorola di tahun 1973. Handphone partamao yang barhasil nan di dunia adolah handphone tipe Dynatac. Ide ko bamulo katiko Cooper nio mambuek perangkat komunikasi nan murah dibaok kamano-mano dan flesibel panggunoannyo. Dulu handphone bareknyo bisa sampai 2kg dan mamakn biaya nan mancapai 90 juta. Tokoh lainnyo ado Amos Jpel nan fokus pado switching, adolah proses panyambuangan ponsel ciek ka ponsel nan lainnyo nan bisa manggarik tanpa taputuih-putuih. Samakin bakambang ponsel ko bakambang manjadi labiah ketek dan banyak mampunyoi fungsi nan labiah menarik.
Liburan indak salalu diartikan harus diluar rumah taruih, kegiatan yang awak lakukan katiko hari libur bisa lo disabuik liburan kalau awak manikmatinyo. Dirumah misalnyo untuak sekalian melakukan hal yang positif  waktu libur bisa awak marapihan rumah basamo keluargo basamo-samo sambia mandangaan musik. Soalnyo kalau basamo rasonyo sanang se apolai sambia galak-galak dan mandanga an lagu yang lamak di dangan talingo. Jadi kalau yang nio liburan se saran ambo buek rumah tu senyaman mungkin dan awak bisa membuat aktvitas bantuak lagi liburan. Misalnyo bamain basamo jo amak dan apak dan kegiatan lainnyo yang bisa awak lakukan katiko hari libur tibo. Liburan dirumah se ndak baa do asal basamo anak jo istri untuak yang alah bakeluarga.
Manusia adolah makhluk sosial yang ndak bisa lapeh dari pernyataan bahwa manusia saling membutuahan. Ndak terkecuali bakawan, atau manjalin hubungan samo kawan. Manuruik Aden manjalin hubungan nan elok ka sasamo kawan dapek saliang manguntuangan, baa macam itu? Karano kalau ado masalah kito bisa saliang manolong. Kalau ado hubungan nan ndak elok samo kawan capek salasaian, cari pamasalahannyo dan cari solusi dari masalhnyo. Karano masalah diantaro kawan nan dipadian balaruik-laruik ndak elok dan dapek mamutuih hubungan kawan. Banyak kawan nan awalnyo dakek bana bisa jauah karano adonyo kasalahpahaman. Jadi komunikasi pun pantiang bana dalam mambangun hubungan bakawan nan elok, kalau kito bisa manjalin hubungan nan elok jo kawan, nantinyo di dunia karajo, kiyo pun bisa bakarajo dalam tim.
Manuruik ambo, kalau anak alun cukuik umua jan cubo-cubo untuak maagiah hp. Apo lai kalau awak ndak mangarati ba a caro mangontrol tontonan anak. Kini internet tu babayo bana. Apo se bisa diakses anak. Ditambah lo kini samakin banyak bakaliaran konten-konten nan ndak layak untauk di tonton anak-anak. Babeda hal nyo kalau anak tu alah basakolah. Kalau nyo alah basakolah tu anak ko lah acok jauah dari awak. Kok mode tu ndak ba a kalau ka diagiah hp. Tapi ingek, kalau mambalian hp jan hp nan rancak lo. Hp nan biaso-biaso se. Asal lai bisa mahubuangi awak se alah tu mah.
Penggemar Manchester United rasonyo harus banyak batarimo kasih kapado palatiah timnas Balando saat iko, yaitu Louis Van Gaal. Louis Van Gaal adolah palatiah nan mambali penyerang asal Prancis, yaitu Anthony Martial. Sang penyerang Prancis tersebut kini manjadi salah satu andalan Manchester United di lini serang. Namun, Jaso Van Gaal nan paliang gadang untuak Manchester United bukanlah soal Martial, tapi soal pemain muko lain nan kini manjadi andalan Manchester United juo. Pamain itu adolah Marcus Rashford yang performanyo sadang maningkek samanjak piala dunia. Van Gaal adolah palatiah partamo nan mambari Rashford kesempatan untuak tampil di tim senior. Samanjak saat itu Rashford manjadi salah satu tumpuan Manchester United di lini serang.
Salain dijadikan piliahan dek urang nan nio hiduik sadarhana dan hemat, desa biasonyo dijadikan tampek tingga piliahan juo dek urang nan ingin hiduik nyaman dan tantram. Ado banyak hal nan mandukuan seseorang untuak marasokan hiduik nan nyaman dan tantram jikok hiduik di desa. Salah satunyo adolah karano di desa biasonyo suasananyo masih asri dan sajuak. Hal iko tantunyo dapek mambuek jiwa seseorang manjadi tanang dan tantram. Ditambah lagi dengan posisi desa nan jauah dari hiruak pikuak kota gadang sahinggo mambuek suasananyo samakin nyaman. Hal-hal sarupo itu tantunyo manjadi nilai tambah bagi desa sahinggo urang-urang mamiliah desa sabagai tampek bakagiatan sahari-harinyo.
Tekad Dina untuak gabung ka klub tajun payung. Inyo ingin manyalurkan minatnyo tahadap ketinggian sahinggo ingin tagabung dalam grup ini. Persiapon pun alah inyo lakukan,  inyo manyiapkan segala safety serta hal-hal lain nan paralu diperhatikan katiko tajun payung. Satelah bahasil untuak tabang inyo akan mangarahkan setirnyo ka arah nan inyo mau tentu saja inyo haruih mampertimbangkan keadaan angin saat itu. Namun indak semua urang bisa bagabung ka cabang olahraga nan cukuik ekstrem iko karano katiko inyo diagiah kepercayaan untuak tabang sendiri manggunoan parasut inyo haruih mamiliki  SIM untuak tabang tasabuik. Mako dari itu jiko ado nan tatarik untuak mancubo cabang olahraga tajun payung iko mulailah untuak baraja dan mandapekkan SIM tabang.
Tiok hari Minggu pagi biasonyo urang rami pai jogging. Kagiatan jogging pagi di hari Minggu ko manjadi sabuah kagiatan rutim di satiok suduik nagari. Jago subuah, pakai baju santai sambia mamakai sarawa training dan indak lupo mamakai sapatu. Atau kalau nio indak ribet biasonyo pakai baju lalu samo tarompa, yang pantiang jogging jo kawan barami rami. Tujuan untuak main, tapi sacaro indak sadar kalau jogging ko manjadi olahraga nan mudah untuak dilakuan. Bajalan, balari dan mangatur angok yang dimano udaro pagi nan masih barasiah kualitasnyo, tantunyo rancak untuak badan. Kagiatan olahraga nan dilakuan tiok hari Minggu ko banyak nan malakuan untuak palapeh litak saminggu ka balakang dek sakolah ataupun padeknyo karajo.
mamakai celemek katiko mamasak marupokan hal nan pantiang dan cukuik vital katiko mamasak. karano katiko awak mamakai celemek, pakaian awak tajago dari kotoran atau lantiangan bahan makanan ka pakaian nan sadang awak pakai. jadi bisa manjago kabarasiahan pakaian awak katiko sadang mamasak dan pakaian tetap barasiah katiko sasudah mamasak. untuak celemek ko tabuek dari 2 macam bahan, nan patamo kain dan nan kaduo dari kulik jok. untuak di dapua paliang rancak manggunoan celemek nan babahan dasar jok karano dapek malinduangi pakaian dari lantiangan minyak atau kueh katiko mamasak. karano kalau pakai celemek nan tebuek dari kain ado kamungkinan tembus katiko minyak kanai kacelemek tasabuik.
Malakuan aktivitas bacocok tanam kalau awak nio mananam sayua. Kareno ado nan awak tanam ado juo nan awak tuai. Artinyo awak indak mananam se tapi dari tanaman itu bisa awak pagunoan. Contohnyo kan sayua atau buah, dirumah ambo labiah banyak sayua yang ditanam dek amak ambo. Kareno manurik amak ambo kalau mananam sayua mambuek awak tabiaso juo untuak mangonsumsi makanan sihaik. Kareno katiko kalauargo awak mamiliah untuak mananam sayua, sacaro otomatis awak juo manghargoi amak awak dan tamotivasi untuak makan makana sihaik yang diambiak dari kabun surang. Apolai katiko libur sakolah awak basamo mamanen sayua atau mamatiak sayua yang alah bisa dimasak. Labiah sanang rasonyo makan makanan nan awak ambiak surang.
Ciek dari banyak olahraga yang ringan dan bisa ambo karajoan satiok pagi adolah Plank. Ambo acok bana kalau pas alah tajago pagi plank agak duo minik se. Bagi kebanyakan urang mungkin plank ko agak barek, kalu urang yang baru patamo kali. Kareno plank ko bantuaknyo, samo kayak push up bedanyo manggunoan lengan bawah sebagai tumpuan. Wakatu plank tu badan ambo bantuak raso indak mamijak bumi. Walaupun plank ko tamasuak olahraga ringan tapi jan salah lai, plank ko punyo banyak bana manfaaik untuak tubuh awak. Untuak yang sadang nio manurunan barek badan cocok juo malakukan plank, kareno biso maningkek an metabolisme awak.
Pisau adolah alat nan digunokan untuak mamotoang sabuah benda. Pisau terdiri dari duo bagian utamo, yaitu bilah pisau dan gagang atau tampek mamacik pisau. Pisau dapua mampunyoi limo jenis, antaro lain boning knife, paring knife, bread knife, cleaver knife, dan fluting knife. Boning knife adolah jenis pisau dapua nan biaso digunokan untuak mengiris tipih dagiang. Paring knife adolah jenis pisau dapua nan biaso digunokan untuak mangubak buah, mamotoang sayua, dan mamisahkan kulik udang. Bread knife adolah jenis pisau dapua nan biaso digunokan untuak mamotong roti. Cleaver knife adolah pisau dapua nan biaso digunakan untuak mamotong dagiang dengan tulang nan gadang. Fluting knife adolah pisau dapua nan biaso digunokan untuak mambuek dekorasi pado piriang. Ukuran dari pisau dapua babeda-beda sasuai jo fungsinyo.
Lisa nan marupokan seurang pangusaha kini alah mampunyoi pabrik sendiri untuak mamproduksi barangnyo dan mampunyoi babarapo jumlah karyawan nan inyo pekarajokan. Biasanyo saat pagi hari sabagai wirausahawan Lisa salalu mamantau kegiatan proses produksi di pabrik miliknyo sahinggo inyo dapek melakukan pamantauan langsung dan evaluasi langsung katiko ado kesalahan ataupun permasalahan nan timbul. Salain itu Lisa melakukan promosi nan inyo lakukan di barbagai media sosial nan inyo mpunyoi serta ikut mangelola akun perusahaannyo sahinggo inyo dapek mamantau proses pelayanan nan di agiahkan dek karyawannyo tahadok calon pelanggan atau customer. Salain itu jugo bisa salalu rutin mangecek laporan keuangan nan alah dibuek untuak manjelaskan informasi terkait keadaan perusahaan saat itu.
Mangandarai sapeda gunuang babeda jo mangandarai sapeda normal dalam babagai caro, sarupo seni bela diri, gaya babeda mamiliki teknik nan samo tetapi babarapo hal harus dilakukan sacaro babeda untuak mamastikan bahwa mereka mambantu kamu dengan bayiak. Jadi, maskipun kamu mungkin bisa mangandarai sapeda, ado katarampilan nan harus kamu ubah katiko kamu mangonversi manjadi sapeda gunuang. Maskipun memang sapeda gunuang masih lah manggunokan sapeda namun pantiang untuak dikatahui duo olahraga ko jauah babeda, apo lai dari sagi resiko nan harus dihadapi. Butuah mentalitas nan tinggi dan pamahaman nan rancak guno mangurangi resiko nan ado. Namun katiko alah tabiaso dan paham akan baraso enjoy dan mudah.
Urang nan manjadi food presenter yang berarti tugasnyo sebagai pemandu acar-acara kuliner, inyo mancicipi masakan-masakan yang inyo datangi. Ambo acok bana mancaliak program kuliner-kuliner di layar tv tapi kok manuruik ambo urang tu indak terlalu jujur, bagi ambo agiah pandapek juo jo makanan yang awak makan apobilo ado yang kurang. Ambo acok mancaliak urang tu lamak-lamak se dan bantuak lahap bana mamakannyo, lai buliah mode tu tapi labiah bagus kalau awak maagiah rating dan pandapek jo makanan awak. Soalnyo ambo alah pernah makan di tampek nan didatangi food presenter ko tapi makanannyo biaso se, jadi itulah yang ditakuik an kalau se pemikiran urang nan manononton di rumah terlalu tinggi jo tampek makan tu. Takuik nyo pas alah didatangi kecewa bantuak ambo.
Kalau kalian nio mambantuak maso otot tubuah mako sarancaknyo kalian kalau olahraga paralu pakai barbel atau nan sajenisnyo. Contohnyo se kalian bisa pakai boto nan diisi jo kasiak. Ndak paralu nan barek-barek 50 kg. Sasuai an se jo kemampuan kalian dulu. Olahraga tu ndak soal pacu-bapacu do. Kalau kalian baru kuek angkek barbel nan barek 5 kg lakukan se itu. Jan dek gara-gara pantang kalah jo kawan langsuang se bapasoan maangkek barbel nan barek 50 kg. Ndak sehat nan ka dapek kok mode tu do. Kajang otot nan ka lai. Baansua-ansua se dulu sahinggo ndak lo gadang resikonyo. Semangat untuak sehat sadonyo!
Ja'far bin abi thalib adolah sahabat nabi Muhammad SAW yang rupo dan perilakunyo disabuik mirip rasulullah. Ja'far dijuluki juo sabagai sang buruang sarugo yang bakicau. Rasulullah maagiah gelar ka jafar bin abi thalib sabagai bapaknyo urang-urang miskin. Ja'far dan isterinyo bagabuang dalam barisan kaum muslimin, pasangan suami isteri ko salalu mandapek panyiksoan dari kaum qurais pado saaik itu, namun mereka saba dalam manarimo sagalo cobaan. Dari carito ja'far yang di sikso masiah saba sabananyo awak balum sabarapo lai tapi manga kok awak indak manjadi urang yang saba. Awak paralu maubah dan baraja saba denga caro mangarati makno yang tadapek maknanyo, lalu bahati-hati dalam maambiak tindaka, indak manjadi urang yang pandendaam, salalu badoa dan yakin kalau Allah SWT selalu basamo urang-urang yang saba.
Mulai hari iko masyarakat harus lah mulai mamikiakan untuak manggunokan alat masak nan babahan dasar besi. Hal iko disababkan karano manuruik penelitian, alat masak babahan dasar besi labiah aman untuak kesehatan. Alat masak nan tabuek dari besi cukup baiak untuak kesehatan karano bisa manahan suhu tinggi. Lalu alat masak nan babahan dasar besi indak mangaluakan asok baracun nan babahayo untuak kesehatan. Dan nan paliang pantiang alat masak babahan dasar besi mampunyoi teknologi anti lakek alami. Jadi alat masak nan tabuek dari besi indak paralu manggunokan teflon anti lakek nan punyo resiko buruak untuak kesehatan. Jadi tunggu apolai kawan-kawan? Ayo baraliah manggunokan alat masak babahan dasar besi.
Lalapan atau biaso nan disabuik lalab dalam bahaso sunda, biaso wak tamui sabagai kawan makan nasi basamo lauak-pauak lain bantuak ayam goreng, pecel lele, bebek goreng, dan lainnyo. Ampia samo jo salad makanan khas baraik sinan, tapi lalapan indak disajian basamo saus atau dressingnyo. Sayua-sayua nan tamasuak lalapan antaro lain, salada, lobak, kacang panjang, daun kamangi, tomaik, timun, daun kalikih, daun pucuak ubi, jariang, patai. Sayua-sayua iko biasonyo ado nan dihidangan dalam kaadaan matah atau kaadaan satangah masak. hal iko batujuan supayo serat nan baguno untuak malancaran pencernaan nan ado di dalam sayau indak hilang. Indak payah manamuan lalapan, lalapan bisa mudah dicari di pasa tradisional atau pasa modern bantuak di supermarket.
Samakin maha seafood ndak manunjuakan samakin bergizi lo jenis seafood tu. Seafood nan murah dan banyak dijua di daerah wak kironyo tinggi lo gizinyo. Misalnyo ikan teri, ikan ketek nan alah umum digunoan dalam masakan Indonesia. Ikan nan punyo raso cenderung asin ko punyo kanduangan niasin, selenium, sampai kalsium nan elok untuak tubuah. Niasin atau vitamin B3 sangaik baperan untuak kasehatan sistem syaraf. Sadangkan selenium ko mineral nan dibutuahkan dalam sistem kakebalan tubuah, produksi hormon, dan antiokasidan. Ikan teri ko kayo juo dek kalsium. Kalsium ko ancak untuak kesehatan gigi dan tulang wak. Jadi makan ikan teri pun wak alah tamasuak makan makanan nan bergizi tinggi.
Tripitaka marupokan kitab suci agamo budha. Tripitaka mamiliki tigo bagian yang tadiri dari Vinaya pitaka yang mampunyoi ciri isinyo tentang (kumpua ajaran yang diparuntuakkan bagi umaik vihara). Lanjut Sutta Pitakka Yang bacirian bahasan tentang kumpulan caramah/dialog. Abidhamma Pitaka tentang kumpuan doktrin yang labiah tinggi. Umaik budha mayakini kitab tripitaka ko adolah sumber ilmu pengetahuan yang indak ado habihnyo untuak digali dan dikaji. Dalam ajaran agamo budha pikiran ko sabana pentinf kareno marupokan karunia yang dimiliki dek manusio. Kitab tripitaka ko istilah yang digunoan umaik budha untuak manggambaan naskah kanon mereka, seperti yang sabalumnyo disabuik an, yang sasuai dengan tigo makna diateh.
Museum Adityawarman adolah salah satu museum nan ado di kota Padang. Lataknyo di Jl. Diponegoro nan masih dalam kawasan Taman Melati. Museum Adityawarman ko adolah salah satu objek wisata sejarah dan budaya. Dari museum ko awak akan bisa mancaliak benda-benda peninggalan sejarah minangkabau. Mulai dari pakaian adat, sanjato tradisional, dan lain-lain. Anak-anak mudo kini pasti banyak nan ndak tau kalau ado tampek wisata sejarah ko di Padang. Terbukti dengan angko kunjuangan museum nan ndak begitu acok dikunjuangi dek anak-anak mudo. Cubolah sakali-sakali bakunjuang kasiko untuak labiah mangenal budaya awak budaya Minagkabau. Kalau ndak awak sia lo nan akan melestarikan budaya Minangkabau nan kayo dengan sejarah dan budayanyo.
Kambali ka carito anak kos, tamasuak ambo nan maleh manyapu kalau alah panek di lua. Katiko pulang ka kos tantu awak nio lalok di ruang nan barasiah. Jadi ambo ko paralu bana robot pambarasiah lantai, alaik nan ciek ko baguno bagi ambo. Mampagunoannyo mudah juo indak mambuek panek jadi nan patamo tu awak ambiak kabel atau apopun nan manggaduah jalannyo vacum cleaner ko, kaduo latak an vacum cleaner ka lantai, katigo takan tombol nan untuak manghiduik an nyo dan siap robot pambarasiah awak bisa bajalan surang mambarasiahan debu nan ado di lantai. Baa ambo raso kalau lai nio barasiah tapi indak panek bisa mampagunoan iko.
Saat iko Andi marupokan salah ciek urang nan labiah mamilih manjadi freelancer  nan dapek bakarajo dari rumah atau labiah dikenal jo work from home. Hal iko nan dilakukan karano inyo indak nio terikat dek jam karajo dan waktu lembur. Inyo akan mangerjakan tugasnyo sesuai jo waktu nan inyo nio asalkan target alah dilengkapi dan salasai. Inyo manyiapkan alat-alat nan barguna sabagai panunjang dalam pekarajoannyo takah laptop,handphone,  jaringan internet dan lain sabagainyo. Salain itu katiko Andi maraso jenuh untuak mangerjakan pekarajoannyo di rumah mako inyo akan pai ka cafe atau tampek lainnyo nan manuruiknyo nyaman untuak mangerjakan tugasnyo sabagai karyawan remote atau freelancer. Inyo maraso senang untuak bakarajo di manopun nan inyo nio dan kapanpun nan inyo inginkan.
Banyak kajadian nan indak tadugo wakatu awak sadang olahraga. Maya tamasuak urang yang rutin bana baolahraga, ssminggu tu bisa limo sampai anam kali. Katiko sadang olahraga di tampek gym pasti banyak hal-hal nan inyo caliak, soalnyokan lai ndak maya surang ditampek tu. Suatu katiko maya sadang main alaik, namonyo Lat pulldown machine. Sakatiko pas nio manariak alaik tu, indak bisa manggariak maya kareno taraso samakin barek. Maya bapikia apo kini inyo sadang indak fit, biasonyo lai bisa dipakai dan kuek se maya. Datanglah urang nan ado di gym tu yang mancaliak maya kabingungan, inyo turunan lah saketek babannyo. Ondeh tanyato baban nyo masih, baban urang sabalum maya. Tagalak dan malu lah maya ko, kareno inyo lupo mancek baban nyo malah bapikia yang indak-indak. Mangko dari itu carito maya bisa awak ambiak palajaran untuak indak taburu-buru. Marilah awak caliak panyabab dulu sabalum manyimpulkan.
Urang awak pasti tau bana lamaknyo sate padang, dari lontong nyo sampai kuah sate nyo tu lamak bana kalau sate khas sumatera barat ko. Sate padang mandanga dari namonyo se awak tau inyo barasal dari ma, dan rato-rato yang tau sate padang ko pasti suko indak urang awak se do tapi dari daerah lain pun mangakuinyo. Sate padang ko kuah nyo kental tapi ndak yang kental-kental bana dan warnonyo tu labiah menawan soalnyo kayo akan cabe merah dan rempah-rempah yang banyak. Dagiang sate padang pun terlebih dulu dimasak jo bumbu supayo labiah marasap. Cubolah awak ka tampek urang jualan sate padang pasti khas bana mulai dari baun nyo sampain rasonyo yang lamak bana.
Manjadi urang nan karajo di kantua kadang mambuek awak bosan dan panek bana rasonyo. Tapi awak masih harus manjalani karajoan nan alah diaagiah untuak awak. Mangko dari itu awak haruslah punyo target dan manjalaninyo sasuai dan indak ditunda-tunda. Marilah samangaik untuak kalian nan kini sadang karajo. Kareno pentingnyo samangaik karajo. Kareno akan mandorong penggawai bakarajo labiah elok dan produktif. Sahinggo tujuan dan targer nan ado tacapai. Jadi apobilo saorang karyawan di kantua samangaik karajo mako perusahaan akan mamparoleh banyak kauntungan. Untuak itu marilah samangaik untuak bakarajo dan salasaian tugas sasuai jo apo nan ado didepan awak. Sahinggo indak batumpuak-tumpuak karajo tu.
Manuruik ambo wajar-wajar se hp si Rini tu dipakai untuak bafoto-foto kalau ado kegiatan kumpua-kumpua. Soalnyo hp si Rini tu Iphone. Jaleh kamera Iphone tu terkenal sabagai kamera hp nan paliang rancak, ndak lebay, dan paliang natural. Kalau ndak nio hp nyo dipakai sabananyo ndak masalah juo sih karano itu punyo nyo dan hak nyo lo untuak nio maminjaman atau ndak. Cuma kan urang bisa manilai dari situ kualitas si Rini ko mode apo. Masa untuak mainjam bafoto se ndak nio. Apo lai nan lain. Pilik bana kecek urang beko. Ndak ka di larian bagai hp tu dek urang do.